ธนาคารแห่งประเทศไทย เตือนประชาชน อย่าหลงเชื่อ หากมีคนชักชวนให้ร่วมลงทุนในเงินทุนสำรองระหว่างประเทศ พร้อมย้ำธปท. ไม่มีการนำเงินทุนสำรองประเทศมาใช้ผิดวัตถุประสงค์
นายพฤทธิพงศ์ ศรีมาจันทร์ ผู้ช่วยว่าการ สายช่วยงานบริหาร ธนาคารแห่งประเทศไทย หรือ ธปท. ชี้แจงกรณีมีสื่อสังคมออนไลน์แชร์ประกาศธนาคารแห่งประเทศไทย เรื่องการปล่อยระบบเงินภายในประเทศ พุทธศักราช 2562 เงินทุนสำรองระหว่างประเทศ 23 ล้านล้านบาท โดยมีการลงชื่อ นายวิรไท สันติประภพ ผู้ว่าการธนาคารแห่งประเทศไทย ว่าประกาศดังกล่าว ไม่เป็นความจริง ธปท. ไม่เคยนำเงินทุนสำรองระหว่างประเทศมาใช้ผิดวัตถุประสงค์ จึงขอเตือนประชาชน อย่าหลงเชื่อ หากมีคนชักชวนให้นำเอกสารส่วนตัวมารับเงิน กู้ยืม หรือร่วมลงทุนในเงินทุนสำรองระหว่างประเทศ ทั้งนี้เงินสำรองระหว่างประเทศมีไว้เป็น ’กันชน’ รับความไม่แน่นอนของเศรษฐกิจไทย และต้องมีไว้ให้เพียงพอ        ดังนั้น ธปท. จึงไม่เคยนำเงินทุนสำรองระหว่างประเทศมาใช้ภายในประเทศและต่างประเทศตามข่าวที่ส่งต่อกัน และพร้อมดำเนินคดีกับผู้เผยแพร่ข่าวดังกล่าว#เงินทุนสำรองระหว่างประเทศ  #ธนาคารแห่งประเทศไทย  #สำนักข่าว #กรมประชาสัมพันธ์